Filmen "Dræberne fra Nibe", bliver vist for første gang nogensinde i Nibe Kino.

Landets ældste biograf, Nibe Kino, bliver 3. januar stedet hvor Ole Bornedals nye komedie "Dræberne fra Nibe" bliver vist første gang nogensinde. Filmen har ellers først premiere 12. januar, men nibenitterne, der igennem de flere måneder kunne opleve Ulrich Thomsen, Nicolas Bro, Mia Lyhne, Lene Maria Christensen med flere på optagelse i byen, får altså mulighed for at se filmen før alle andre. De får samtidig mulighed for at hilse på filmens producere og på Mia Lyhne og Nicolas Bro, der indtager to af filmens hovedroller. Filmens omdrejningspunkt er de to håndværkere Ib og Edward, der er gift med henholdsvis Gritt og Ingrid. Det gider de bare ikke mere. Deres ægteskaber er uden liv, og en skilsmisse ligger lige for. Ib og Edward vælger bare at gå i en lidt anden retning og hyrer en russisk lejemorder, der skal gøre det af med deres koner. Situationen er bare den, at de har undervurderet deres snarrådige nordjyske koner, og pludselig har Ib og Edward selv en lejemorder på halsen.